Kabinet bekommerd oor ekonomieArgieffoto Die kabinet het vandag sy kommer uitgespreek oor verskeie aspekte van die landsekonomie, en die minister in die presidensie, Jackson Mthembu, het onderneem dat die regering binne drie weke met ŉ praktiese plan ter verbetering van die situasie vorendag sal kom. Mthembu, wat ook die kabinetswoordvoerder is, het gesê die stygende werkloosheidskoers en swak ekonomiese groei wek spesifiek kommer. Nogmaals het die minister aangevoer dat die kabinet daartoe verbind bly om strukturele uitdagings te takel wat die ekonomie kniehalter en die vermoë terughou om ontwikkelingsuitdagings die hoof te bied. Die kabinet het hom, volgens Mthembu, ten sterkste uitgespreek teen die onlangse aanvalle op die polisie in die Johannesburgse middestad en gesê dat alle skuldiges onverwyld vervolg moet word want alle aanvalle op die polisie moet streng gestraf word. Munisipale regulasies moet ewe streng toegepas word. Eweneens het die kabinet hom uitgespreek teen die beskadiging en vernietiging van eiendom tydens onlangse stakersoptrede in die middestad van Pretoria. Die kabinet is bekommerd oor toenemende vandalisme tydens protesoptrede. Die kabinet het sy blydskap uitgespreek oor die nuwe Mosambiekse skietstaking en sy ondersteuning van die atleet Caster Semenya se pogings om aan die middelafstande te mag bly deelneem as ŉ vrou. Die kabinet het Suid-Afrikaners genooi om uitblinkers te benoem vir die ontvangs van nasionale ordes. Benoemings sluit op 31 Augustus en besonderhede is beskikbaar by www.thepresidency.gov.za. Die kabinet het ook met kommer kennis geneem van die uitbreking van Ebola in die Demokratiese Republiek van die Kongo. Oordrag van die siekte geskied deur persoonlike kontak. Hoewel Suid-Afrika geklassifiseer word as ŉ laerisiko-land vir die oordrag van die siekte is gebeurlikheidsplanne getref vir die hantering daarvan. Mthembu het ook aangekondig dat Suid-Afrika en Japan voortaan gaan saamwerk om meer omgewingsvriendelike plastiek te vervaardig.